Jens B. Raanaas

Jens Birger Raanaas (født 9. februar 1909 i Vestby død 24. desember 1975 i Bærum) var en norsk bandyspiller og idrettsleder. Han representerte Grane, senere Mode (nå Bærum Sportsklubb) og var president i Norges Bandyforbund i perioden 1954–1960.

 Spillerkarriere 
Raanaas ble norgesmester for Grane i 1931, 1934 og 1936. Han debuterte på det norske landslaget i 1929 og spilte to landskamper.

 Lederkarriere 
Raanaas var president i Norges Bandyforbund fra 1954 til 1960 og utrettet mye i sin presidentperiode. Han innførte blant annet skoleturnering, uoffisielt norgesmesterskap i bandytennis som sommertrening, bragdmerke for spillere og en ny, lettere synlig ball. Sammen med sin makker Rudolf Bremskau sørget Raanaas for den første instruksjonsboken og instruksjonsfilmen i bandy på norsk.

Raanaas var sterk pådriver for innføring av flombelysning av norske skøytebaner. Han gikk spesielt inn for såkalt strekklys. Strekklys vil si at flere kabler strekkes i en viss høyde på tvers av banen. I hver enkelt av disse kablene henger det lamper som sørger for en jevn belysning av banen. Raanaas møtte motbør hos Statens ungdoms- og idrettskontor (STUI) som måtte godkjenne belysningen. Nokså få idrettsanlegg i Norge fikk strekklys, men i Sverige ble det bygd mange lysanlegg etter Raanaas' belysningsprinsipper.

Etter sin død, ble Raanaas i 1976 utnevnt til bandyforbundets første æresmedlem. Jens B Raanaas' minnefond tildeler midler til bandyaktiviteter rettet mot barn og ungdom.

 Øvrig virksomhet 
Raanaas startet Dag-Ny margarinfabrikk (senere Pals) i 1936 og var direktør for virksomheten helt til sin død.

 Referanser 

 Eksterne lenker 
 Biografi på Norges Bandyforbunds hjemmeside

Kategori:Norske bandyspillere
Kategori:Norske industrigründere
Kategori:Norske idrettsledere
Kategori:Bandy i Norge
Kategori:Personer fra Bærum kommune